बताया जाता है कि परिजन अपनी पसंद के लड़के से शादी करने के उसके फ़ैसले से नाराज़ थे.30 साल की फरज़ाना पर ईंटों से वार किया गया. उनका संबंध पंजाब की फ़ैसलाबाद तहसील के जड़ावालां से था और उन्होंने कुछ समय पहले घर से भाग कर अपनी मर्ज़ी से मुहम्मद इक़बाल से शादी की थी.फ़रज़ाना अपने पति इक़बाल के साथ मंगलवार की सुबह लाहौर हाई कोर्ट में मुक़दमे की सुनवाई के लिए आ रही थीं कि जजेज़ गेट के पास पहले से ही उनके दो भाई, पिता और उनके पूर्व मंगेतर घात लगाए बैठे थे.जैसे ही फ़रज़ाना अदालत के अहाते में दाख़िल होने लगीं तो ये लोग उन्हें घसीट कर दूसरी तरफ़ ले गए और चंद ही लम्हों में उनके सिर पर ईंट मार-मार कर उनकी जान ले ली.पुलिस अधिकारी उमर चीमा के अनुसार आस-पास मौजूद पुलिसकर्मी फ़रज़ाना को छुड़ाने के लिए दौड़े भी लेकिन चार हमलावरों के अलावा भी कुछ और लोग उनके साथ थे, जिनके पास हथियार भी थे. उनकी पुलिस से भी हाथापाई हुई और जितनी देर में पुलिस ने पिस्तौल छीनी, फ़रज़ाना मर चुकी थीं.पुलिस ने फ़रज़ाना के पिता अज़ीम को गिरफ़्तार कर लिया है जबकि बाक़ी लोग फ़रार होने में कामयाब हो गए. पुलिस उनकी गिरफ़्तारी के लिए छापे मार रही है.फ़रज़ाना के पति ने उनके पिता, दो भाइयों और पूर्व मंगेतर समेत 15 लोगों के ख़िलाफ़ मामला दर्ज कराया है.फ़रज़ाना की शादी के बाद उनके घर वालों ने अपहरण का मामला दर्ज कराया था, लेकिन फ़रज़ाना ने पुलिस को बताया कि मोहम्मद इक़बाल के साथ उन्होंने मर्ज़ी से शादी की है.इसके बाद फ़रज़ाना के पति ने हाईकोर्ट में दरख्वास्त दी थी कि उनके ख़िलाफ़ अपहरण का मामला ख़त्म किया जाए. इसी सिलसिले में वह मंगलवार को अदालत आ रहे थे कि उन पर हमला हो गया.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)